Statsministeren drukner i falske følgere på Twitter
Det viser en sjekk gjennom nettsiden StatusPeople.com, som har en tjeneste laget utelukkende for å la oss snoke i hva følgerbasen til venner, kjendiser og politikere faktisk består av. I Stoltenbergs tilfelle mener programmet at 135.000 av hans imponerende 201.000 følgere enten ikke bruker kontoen sin eller er en falsk profil. - Vi er klar over problemet og får stadig tips om det. Det ville selvsagt vært bedre om alle var engasjerte følgere, men vi ligger ikke søvnløse om nettene på grunn av dette, sier politisk rådgiver ved statsministerens kontor, Sindre Fossum Beyer, til VG. - Vi har ikke kjøpt noen følgere, men heller ikke prioritert å fjerne lure-profiler. Det ville vært et stort arbeid.Grafikken over viser hvem som ellers kommes best og dårligst ut av partilederne. Partilederen med færrest falske følgere er Senterpartiets Liv Signe Navarsete. Hun har til gjengjeld bare 5279 følgere. - Litt av det fine med Twitter er at det er dialogen som styrer. Det er en viktig kanal for statsministeren og han følger mye med. Jeg tror han skulle ønske at han hadde mer tid til å delta aktivt, sier Fossum Beyer. Andre som sliter med falske følgere er Fremskrittspartiets Siv Jensen og Høyres Erna Solberg. men VGs ekspert på sosiale medier, Øyvind Solstad, tror ikke at noen av partilederne har kjøpt følgere for å ta seg bedre ut. - Følgere er status på Twitter, men politikerne er nok bare offer for såkalte spam-bots. Det sitter folk og spyr ut slike profiler dagen lang. Målet deres er gjerne å få andre brukere til å trykke på linker, som gjør at de laster ned virus eller sprer linkene videre, sier han. - Man må passe seg veldig for å svare om man blir snakket til av engelske profiler med bilde av en ung kvinne, advarer han. - Sjalter ut dritt Venstres Trine Skei Grande viser seg på oversikten å være usedvanlig raus. Hun følger hele 20.078 kontoer og har ni prosent falske følgere. - Jeg sjalter ut de som bare driver med dritt, som bruker min konto til å spre sine ting som porno og reklame for badeutstyr, sier hun til VG. - Hvorfor følger du de fleste som følger deg? - Jeg er nysgjerrig og liker å følge med. Dessuten er det artig å diskutere med folk. Som partiledere får vi faktisk diskutert for lite. Sosiale medier har gjort det morsommere å være politiker. - Du klarer å delta i en stortingsdebatt samtidig? - Jeg er dame. Vi klarer sånt. Jeg er mer konsentrert når jeg kan gjøre noe i tillegg til det jeg egentlig driver med. Som barn var jeg alltid den som ryddet i pennalet mens jeg snakket og fulgte med i timen, sier partilederen.Statsministerens gjenværende 66.000 aktive og ekte følgere gjør ham for øvrig fortsatt til den klart mest populære av partilederne på Twitter, med hele 20.000 ned til Høyres Erna Solberg. - Det er to stappfulle Ullevål stadion. Et enormt tall. Han er helt klart twitterpresident, selv med dette, mener Solstad. Journalisten som har skrevet denne saken har for øvrig fire prosent falske følgere og 18 prosent inaktive. Dette med beskjedne 1565 følgere.
Jens Stoltenberg er Norges ubestridte konge på Twitter. Men bare hver tredje av følgerne hans er både aktiv og ekte.